ราคาทองคำปรับขึ้นหลังดอลล์แข็งค่า
สัญญาทองคำตลาดนิวยอร์กปิดอ่อนตัวลง 1 ดอลลาร์เมื่อคืนนี้ (22 ต.ค.) โดยได้รับแรงกดดันจากสกุลเงินดอลลาร์ที่แข็งค่าขึ้น ภายหลังจากที่สหรัฐได้เปิดเผยข้อมูลเศรษฐกิจที่สดใส
23 ต.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.อ่อนตัว 1 ดอลลาร์ หรือ 0.09% ปิด (22 ธ.ค.) ที่ระดับ 1,166.10 ดอลลาร์/ออนซ์, สัญญาโลหะเงินส่งมอบเดือนธ.ค.บวก 12.7 เซนต์ ปิดที่ 15.837 ดอลลาร์/ออนซ์ และสัญญาพลาตินัมส่งมอบเดือนม.ค.เพิ่มขึ้น 5.8 ดอลลาร์ ปิดที่ 1,012.90 ดอลลาร์/ออนซ์
โดยข้อมูลเศรษฐกิจสหรัฐที่ได้มีการเปิดเผยเมื่อวานนี้ ได้แก่ จำนวนผู้ขอรับสวัสดิการว่างงานครั้งแรกในสัปดาห์ที่แล้ว เพิ่มขึ้น 3,000 ราย สู่ระดับ 259,000 ราย แต่ต่ำกว่าที่นักวิเคราะห์คาดการณ์ไว้ที่ระดับ 265,000 ราย ตัวเลขดังกล่าวต่ำกว่าระดับ 300,000 รายเป็นเวลามากกว่า 6 เดือนแล้ว ซึ่งเป็นระยะเวลายาวนานที่สุดในรอบกว่า 40 ปี และเป็นสัญญาณบ่งชี้ว่าตลาดแรงงานมีความแข็งแกร่ง
สมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ยอดขายบ้านมือสองในเดือนก.ย.พุ่งขึ้นสู่ระดับ 5.55 ล้านยูนิต ซึ่งเป็นระดับสูงสุดเป็นอันดับ 2 ในรอบ 8 ปี โดยยอดขายบ้านที่ทะยานขึ้นได้รับผลบวกจากอัตราดอกเบี้ยที่ระดับต่ำ และอุปสงค์ในตลาด